A BIZOTTSÁG HATÁROZATA
(2009. október 13.)
az aztékzsálya-magnak (Salvia hispanica) a 258/97/EK európai parlamenti és tanácsi rendelet szerinti új élelmiszer-összetevőként való forgalomba hozatala engedélyezéséről
(az értesítés a C(2009) 7645. számú dokumentummal történt)
(Csak a francia nyelvű változat hiteles)
(2009/827/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az új élelmiszerekről és az új élelmiszer-összetevőkről szóló, 1997. január 27-i 258/97/EK európai parlamenti és tanácsi rendeletre (1) és különösen annak 7. cikkére,
mivel:
(1)
A Robert Craig & Sons vállalat 2003. június 30-án az Egyesült Királyság illetékes hatóságainál az aztékzsálya-mag (Salvia hispanica) és magőrlemény új élelmiszer-összetevőként való forgalomba hozatalát kérelmezte; az Egyesült Királyság illetékes élelmiszer-értékelő testülete 2004. május 7-én közzétette előzetes értékelő jelentését. Jelentésében azt a következtetést vonta le, hogy az aztékzsálya-mag (Salvia hispanica) élelmiszerekben történő javasolt felhasználása biztonságos.
(2)
A Bizottság az előzetes értékelő jelentést 2004. június 14-én továbbította valamennyi tagállam számára.
(3)
A 258/97/EK rendelet 6. cikkének (4) bekezdésében meghatározott hatvannapos időszak alatt az említett előírásnak megfelelően indokolt kifogásokat emeltek a termék fogalomba hozatala ellen, ezért 2005. április 4-én konzultációra került sor az Európai Élelmiszer-biztonsági Hatósággal (EFSA), amely 2005. október 5-én közzétette véleményét. Mivel azonban a kérelmező nem tudott elegendő adattal szolgálni, az EFSA véleményében nem vont le következtetést a biztonságossággal kapcsolatban, és hajlandó volt ismételten megvizsgálni a kérelmet, amennyiben a kérelmező további információkat nyújt be.
(4)
A kérelemért való felelősséget 2006. szeptember 30-án a Columbus Paradigm Institute S.A. vállalatra ruházták át, amely vállalat az EFSA kérésének megfelelően további információkat és adatokat nyújtott be. Ezért 2008. január 21-én felkérték az EFSA-t, hogy véglegesítse az aztékzsálya-mag (Salvia hispanica) és -magőrlemény értékelését.
(5)
Az EFSA 2009. március 13-án kiadta második véleményét az aztékzsálya-mag (Salvia hispanica) és -magőrlemény mint élelmiszer-összetevő biztonságosságáról.
(6)
Az említett véleményben az EFSA megerősítette, hogy a benyújtott információk alapján pozitív következtetést lehet levonni az aztékzsálya-magok és az aztékzsálya-magőrlemény biztonságosságára vonatkozóan. Az EFSA arra a következtetésre jutott, hogy az aztékzsálya-mag (Salvia hispanica) és -magőrlemény pékárukban történő, a megadott körülmények melletti használatának valószínűleg nem lenne káros hatása a közegészségre.
(7)
A tudományos értékelés alapján megállapítást nyert, hogy az aztékzsálya-mag (Salvia hispanica) és az aztékzsálya-magőrlemény megfelel a 258/97/EK rendelet 3. cikkének (1) bekezdésében meghatározott feltételeknek.
(8)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A mellékletben meghatározott, aztékzsálya-mag (Salvia hispanica) és aztékzsálya-magőrlemény pékáruban legfeljebb 5 %-os aztékzsályamag-tartalommal (Salvia hispanica) forgalomba hozható új élelmiszer-összetevőként a Közösség piacán.
2. cikk
Az e határozattal engedélyezett új élelmiszer-összetevő megjelölése az azt tartalmazó élelmiszer címkéjén: „aztékzsálya-mag (Salvia hispanica)”.
3. cikk
E határozat címzettje a Columbus Paradigm Institute S.A., Chaussée de Tervuren 149, B-1410 Waterloo.
Kelt Brüsszelben, 2009. oktoober 13-án.